  Майя Бывальцева 2 сюрслэсь трос адями Балезино ёросысь интыысь интые ветлӥсь ФАП-ын юрттэт басьтӥз. Со сярысь ивортэ улосвылысь тазалыкез утёнъя министерство. Тодэ вайытом, Удмуртиын Балезино ёрос луиз нырысетӥез, кытын интыысь интые ветлӥсь ФАП-лэн ужез радъямын вал. Со 2016-тӥ арын оштолэзе вуиз. Элькун тӧро Александр Соловьёв юрттэмен, эм огъетэз басьтыны ёрослы 3 миллион 600 сюрс манет висъязы. Фельдшер-акушер пунктын вань пумитан висъет, нылкышноосты учкон но процедурной висъетъёс. Со сяна, «Аптеки Удмуртии» кун аптекаен тупанкылъя калыклы эмъюмъёс вузан радъямын. ФАП котькуд нунал ужа. Одӥг потэмен ёросысь 2–3 гуртъёсы вуылэ. Отын улӥсьёслы азьвыл ик иворто, кыӵе нуналэ но кыӵе дыре со вуоз. Фельдшер висисьёсты пумита, пиналъёсты, секытэн кышномуртъёсты учке, нырысетӥ эмъюрттэт сётэ. Кулэ дыръя висись муртэ Балезиноысь ёрос эмъяськонние нуыны быгато. Кызьы веразы тазалыкез утёнъя министерствоын, интыысь интые ветлӥсь ФАП тулыс вутудӟон дыръя бадӟым юрттэт сётӥз. Куинь нунал ӵоже огъет Балезино каргуртысь ву улэ шедем «Лесобаза» микрорайонын ужаз. Соку ФАП-ын пиналъёслы ӵужектонлэсь прививкаос пуктылӥзы (вакцина 394 адями басьтӥз). Берло дыре отын грипплэсь прививка пуктылӥзы. Нялтас вераса, нырысетӥ эмъюрттэтэз калыклы матэ карон вылысь, 2016-тӥ арын Удмуртиын 25 стационарной ФАП-ёс усьтӥзы. Тегъёс: Тазалык Балезино Удмуртия Тазалыкезутёнъяминистерство  